als_Latn dik_Latn sag_Latn
Parlamenti i rajonit autonom të Krimesë ka votuar për mbajtjen e një referendumi më 16 mars, në të cilin do të vendoset nëse gadishulli do të qëndrojë me Ukrainën apo do t’i bashkohet Rusisë.
Në kohën kur përpjekjet ndërkombëtare për gjetjen e një rrugëzgjidhjeje diplomatike janë shtuar së tepërmi, nga zona e nxehtë u mor ky vendim që hap shumë polemika. Qeveria e përkohshme në Kiev, e ka cilësuar anti-kushtetues këtë vendim.
Në bazat ushtarake në Krime, të cilat kontrollohen nga forcat ruse, tensionet vijojnë të jenë të larta, pavarësisht se nuk është shënuar asnjë përplasje. Gjatë takimeve në Bruksel më krerët e 28 vendeve anëtare të BE, si dhe me zyrtarë të Parlamentit dhe Komisionit Europian, kryeministri i përkohshëm ukrainas Arseni Jatseniuk, paralajmëroi Rusinë që t’u japë fund provokimeve. Sipas tij, Moska duhet të përqafojë një zgjidhje politike të krizës në Ukrainë. Jatseniuk i bëri thirrje Rusisë që të tërheqë trupat nga Krimea.
Ndërsa tensioni në terren është i lartë dhe beteja diplomatike vijon, një episod interesant është shënuar gjatë transmetimit të edicionit informativ në televizionin “Russia Today”, i financuar nga shteti rus. Një folëse lajmesh, ka dhënë dorëheqjen gjatë transmetimit live të edicionit, duke thënë se nuk pranon më që të shfajësojë politikat e Presidentit Putin.
“Unë nuk mund të jem pjesë e një rrjeti të themeluar nga qeveria ruse dhe që shfajëson veprimet e Putin. Jam krenare që jam amerikane dhe besoj në përhapjen e së vërtetës. Prandaj, pas këtij edicioni, unë jap dorëheqjen”, tha Liz Uahl, e cila është shtetase amerikane, pjesë e një familjeje që u arratis nga Bashkimi Sovjetik në 1956-ën, gjatë revolucionit hungarez, për t’u zhvendosur në SHBA. Ajo nuk e përmendi krizën në Ukrainë gjatë njoftimit të dorëheqjes, por e theksoi më pas gjatë një interviste për “CNN”.
als_Latn als_Latn als_Latn als_Latn als_Latn